# Isle of Dogs (pel·lícula)

Isle of Dogs és una pel·lícula d'animació mitjançant la tècnica stop-motion dirigida per Wes Anderson estrenada l'any 2018. Estrenada a l'estat espanyol amb el títol Isla de perros.

## Argument

Es tracta d'una distopia ambientada a la ciutat costanera de Nagasaki, Japó, on va sorgir un greu brot de grip canina que va anar augmentant de tal manera fins a arribar a proporcions epidèmiques. Davant de tal succés, l'alcalde de la ciutat, el senyor Kobayashi va decidir prendre mesures extraordinàries i exiliar a tots els gossos a una illa fictícia, figurant ser una de les nombroses illes que formen part de la prefectura de Nagasaki, la qual està totalment deshabitada i únicament es feia servir com a abocador de deixalles.
La història segueix en paral·lel la vida d'un grup de cinc gossos que han estat exiliats a l'illa i la un nen de dotze anys, Atari Kobayashi, qui durant aquesta dràstica operació del govern, va perdre al seu millor amic, el seu gos Spots, abandonat a la seva sort a l'abocador. Posteriorment, Atari s'escapa de la seva llar per tal de poder recuperar el seu amic, segrestant per a tal fi, un atrotinat Junior-Turbo Prop XJ750, amb el qual va poder sobrevolar la distància que separava la seva llar de l'illa, burlant així la prohibició d'apropar-se i la quarantena establerta. En ser detectat pel govern, provoca l'actuació de les autoritats que pretenen, per tots els mitjans, portar-lo de tornada i sense el gos. Mentrestant, a la ciutat, es comença a alçar un moviment en favor dels gossos anomenat Pro Dog i com a logo, el kanji: 犬 (en romaji, inu) que significa "gos", moviment liderat per la jove Tracy Walker.

## Repartiment

La pel·lícula d'animació compta amb veus d'actors i actrius consagrats de Hollywood, com Bill Murray, Edward Norton i Scarlett Johansson, a més del japonès Ken Watanabe entre d'altres. També compta amb la presència de Yoko Ono en un paper secundari.

### Gossos principals

* Bryan Cranston, donant veu a Chief.
* Edward Norton, donant veu a Rex.
* Bill Murray, donant veu a Boss.
* Jeff Goldblum, donant veu a Duke.
* Bob Balaban, donant veu a King.

### Gossos secundaris

* Liev Schreiber, donant veu a Spots.
* F. Murray Abraham, donant veu a Jupiter.
* Scarlett Johansson, donant veu a Nutmeg.

### Humans principals

* Koyu Rankin, donant veu a Atari Kobayashi.

## Banda sonora

Wes Anderson va deixar la banda musical de la pel·lícula d'animació en mans del francès Alexandre Desplat, un prestigiós compositor conegut per les seves múltiples composicions per a pel·lícules i amb qui ja havia treballat anteriorment en pel·lícules com Fantastic Mr. Fox (2009, nominada als Oscar), Moonrise Kingdom (2012) i The Grand Budapest Hotel (2014), amb la qual va guanyar el seu primer Oscar a la millor banda sonora.
La banda sonora barreja instruments tradicionals japonesos, com els sons que produeixen el koto, daiko i shakuhachi amb instruments d'orquestra filharmònica.

## Polèmiques

El fet de ser una pel·lícula ambientada en un país asiàtic, com en aquest cas Japó, i només comptar amb poques veus japoneses en rols principals, encara que parlin anglès va motivar de nou, crítiques a Hollywood per usar veus d'actors americans per representar personatges que figuren ser asiàtics, amb el que es coneix com a "whitewashing" o "blanquejar" les pel·lícules.

## Referències

* 1 2 «Isle of Dogs» (en anglès). Fox Searchlight. Arxivat de l'original el 2017-09-22. [Consulta: 23 setembre 2017].
* ↑ Herreria, Carla «Scarlett Johansson And Tilda Swinton Spark 'Whitewashing' Fury With Asian-Inspired Movie Roles. Again.» (en anglès). Huffington Post, 27-04-2017.

## Enllaços externs

* Isle of Dogs - Lloc web oficial
* Isle of Dogs a YouTube (anglès)